SKRIFTLIG FORESPØRGSEL E-3665/01

af Didier Rod (Verts/ALE) til Kommissionen

(15. januar 2002)

Om: Opførelse af en hydroelektrisk dæmning i Belize

Regeringen i Belize, Mellemamerika, har erklæret, at den støtter opførelse af en hydroelektrisk dæmning i Macal floddalen, som foreslået af Fortis Incorporated, der er baseret i Canada. Bygmesterens egne konsulenter på dyrelivsområdet, Natural History Museum i London, har påpeget, at dæmningen ville medføre en betydelig og uoprettelig forringelse af den biologiske mangfoldighed, opsplitte den mesoamerikanske biologiske korridor og føre til ødelæggelse af levestederne for sjældne og truede arter, heriblandt jaguaren, tapiren og den mørkerøde ara. Dæmningen ville også oversvømme uudforskede arkæologiske maya monumenter.

EU har for tiden 18 projekter i Belize til en værdi af 21 118 929,49 EUR. Mange af disse projekter vil blive direkte eller indirekte påvirket af opførelsen af denne dæmning, herunder også udviklingsprogrammet for arkæologiske maya-fundsteder (ACP. PRP. 544), som skal fremme forståelsen af maya-kulturarven i området. Den foreslåede dæmning ville oversvømme en betydelig del af den arkæologiske fortid for evigt og ville mindske værdien af vore investeringer.

Projekter til bevarelse af den biologiske mangfoldighed ville også blive påvirket, herunder også et projekt på 1 mio. EUR, som er koncentreret om forvaltningen af naturparkerne Crooked Tree og Cockscomb Basin (B7-6200/1999-41). Som en fremtrædende ekspert bemærkede, kunne dæmningen helt sikkert påvirke jaguarens udbredelsesmønstre samt udvekslingen af gener med retning ind i og ud af Cockscomb Basin, som for tiden anerkendes som et af verdens vigtigste fredningsområder for jaguarer. (Dr. Alan Rabinowitz, naturvidenskabelig direktør, Wildlife Conservation Society, 22. marts 1999).

Har EU henvendt sig til regeringen i Belize vedrørende de problemer, projektet vil rejse for dens egne projekter? Hvornår og i hvilken forbindelse har EU, i benægtende fald, til hensigt at gøre dette?

Har EU, eftersom projektet er i modstrid med principperne i konventionen om den biologiske mangfoldighed, henvendt sig til sekretariatet for konventionen om den biologiske mangfoldighed vedrørende dette projekt? Har EU i sinde at gøre det?

Denne dæmnings kapacitet er kun 7 megawatt. Ville EU være villig til at bidrage til finansieringen af mindre skadelige energiprojekter i Belize, som f.eks. kraftvarmeproduktion med anvendelse af biomasse?

Svar afgivet på Kommissionens vegne af Poul Nielson

(28. februar 2002)

Kommissionen er bekendt med det forslag der er fremsat af et canadisk selskab, Fortis Incorporated, om opførelse af en dæmning med vandkraftanlæg og et stort reservoir over Macal-floden i Chalillo.

Regeringen i Belize har gjort det klart at den støtter projektet, der har været igennem en række forudgående undersøgelser til vurdering bl.a. af projektets gennemførlighed og dets indvirkning på samfund og miljø.

Regeringens opbakning er et resultat af at landets udvalg for vurdering af miljøvirkningerne (National Environmental Appraisal Committee NEAC), som behandlede alle projektdokumenter og miljøvirkningsvurderingen, udtalte at det ingen indvendinger havde.

Bygningen af denne dæmning er imidlertid stadig årsag til store uoverensstemmelser mellem landets regering og de lokale og internationale ngo'er som er bekymret for at projektet kan få negative virkninger for miljøet.

Kommissionens kontor i Belize er ikke blevet hørt af regeringen i projektets vurderingsfase; initiativet til projektet kommer fra den private sektor.

Kommissionen har ikke fuldt kendskab til indholdet af miljøvirkningsvurderingen, og det er derfor vanskeligt for den at udtale sig for eller imod dette projekt.

Med hensyn til det program for arkæologiske maya-udgravninger der finansieres via 6. EUF, er der i første række ydet bistand til to maya-udgravninger i Lubantuum og Nim Li Punit. Begge disse udgravninger ligger i landets sydlige del, i et område der ligger højere end Macal-floddalen. Den foreslåede dæmning vil derfor ikke specifikt skade den investering der er foretaget med midler fra Fællesskabet. Projekterne til forvaltning af Crooked Tree- og Cockscomb Basin-reservaterne, der finansieres over miljøbudgetkontoen, varetages af Belize Audubon Society, som er medlem af NEAC. I henhold til Kommissionens oplysninger er dette selskab ikke imod bygningen af dæmningen. Selskabet har fuldt kendskab til miljøvirkningsvurderingen og har ry for at insistere på en nøje overholdelse af planen for miljøforvaltning og mindskelse af miljøskader.

Vandkraftanlægget får kun en kapacitet på 7 MW. Belize Electricity Ltd. bliver givetvis nødt til at overveje alternative energikilder hvis landets voksende behov for elektricitet skal imødekommes. I henhold til Kommissionens oplysninger skulle landets sukkersektor have planer om at ville søge Den Europæiske Investeringsbank om finansiel bistand til bygning af et bagasse-fyret kraftværk.

Hovedindsatsområdet under 9. EUF bliver afhjælpning af fattigdommen, med vægten lagt på udvikling af landdistrikter og forbedring af landbrugets produktion. Da der kun står meget begrænsede midler til rådighed for Belize i de programmerbare ressourcer under 9. EUF (7,8 millioner EUR), kommer det ikke på tale at overveje at finansiere opgaver uden for ovennævnte indsatsområde. Forudsat at der står midler til rådighed, og at projekternes kvalitet er tilstrækkelig, kan man dog godkende ngo-projekter på miljøbeskyttelsesområdet; sådanne projekter, der finansieres via de disponible budgetkonti, indgives som led i den årlige indkaldelse af forslag.

På baggrund af ovenstående omstændigheder agter Kommissionen ikke at tage denne sag op over for biodiversitetskonventionens sekretariat (CBD). Nævnte konvention hjemler ikke dette sekretariat eller nogen anden instans tilsynsbeføjelser med hensyn til kontrollen af konventionens overholdelse. Såvidt det er Kommissionen bekendt, har Belize endnu ikke forelagt sin anden nationale rapport om gennemførelsen af konventionen; denne skulle foreligge inden parternes næste konference (Den Haag, den 8. til 19. april 2002). Rapporten kan, hvis myndighederne ønsker dette, danne grundlag for et peer review af landets politik i denne sag. Sådanne rapporter kan beses på konventionens internetadresse (http://www.biodiv.org/world/reports.asp?t=s).